**Ymarfer 5 i’r Saesneg**

Mae cynghorau sir gogledd Cymru wedi cyhoeddi adroddiad ar y cyd i fynd i’r afael â phroblem digartrefedd, mewn partneriaeth â Sefydliad Tai Siartredig Cymru. Mae’r ddogfen a gyhoeddwyd, ‘Pobl, Cartrefi a Gwasanaethau’, yn cyflwyno dull rhanbarthol o fynd i’r afael â digartrefedd yng ngogledd Cymru, a strategaeth a fydd yn ymdrin â phob math o ddigartrefedd, boed yn bobl yn cysgu allan, digartrefedd ymysg pobl ifanc, neu bobl sydd ar restrau aros tai cymdeithasol yn byw mewn llety dros dro.

Yn sylfaen i’r strategaeth, mae cynllun gweithredu rhanbarthol a chynlluniau gweithredu yr awdurdodau lleol unigol. Yn ei hanfod, mae’r strategaeth hon yn cydnabod nad yw ffiniau gweinyddol mewn gwirionedd yn berthnasol i ddigartrefedd a’r problemau sy’n ei achosi, ac felly bod rhaid i’r cynghorau gydweithio er mwyn cyfuno data, gwasanaethau ac atebion os ydynt am lwyddo i ddatrys y broblem hon.

Mae Llywodraeth Cymru wedi galw am fwy o gydweithio rhwng cynghorau, ac mae aelodau etholedig yr awdurdodau dan sylw yn cydnabod y bydd cydweithio fel hyn ym maes digartrefedd o fantais i gymunedau ar draws y rhanbarth.

Seiliwyd y strategaeth ar gydweithio er mwyn cyflawni nod cyffredin – dileu digartrefedd yng ngogledd Cymru. Fe’i datblygwyd oddi mewn i gyd-destun adolygiadau a strategaethau digartrefedd lleol, a bydd yn sail ar gyfer cynlluniau comisiynu a blaenoriaethau cyllido pob awdurdod lleol.

Oddi mewn i’r strategaeth sonnir am y grwpiau penodol sydd angen cefnogaeth, y mathau o gartrefi mae angen eu darparu, a’r gwasanaethau fydd yn caniatáu iddynt fyw’n gynaliadwy yn y cartrefi hynny.

[addasiad o erthygl yn *Y Cymro*]